अदम्य साहस अवरू वीरता खातिर 9 जवान सम्मानित, एगो कीर्ति चक्र अवरू आठ गो शौर्य चक्र दिहल गईल
नई दिल्ली - राष्ट्रपति श्री प्रणब मुखर्जी 02 मर्इ, 2014, शुक्रवार के राष्ट्रेपति भवन में आयोजित अलंकरण समारोह में सेना के 9 जवान के उनुका वीरता अवरू साहस खातिर सम्मानित कईले।
ए मौका प राष्ट्रपति श्री प्रणब मुखर्जी एगो कीर्ति चक्र अवरू आठ गो शौर्य चक्र प्रदान कईले। राष्ट्रपति के हाथ से सम्मानित लोग के कीर्ति अवरू परिचय कुछ अयीसन बाटे -
‘भूपाल सिंह छंतेल मगर’
एस-5 गोरखा के राइफ़्ल्स के नायब सूबेदार ‘भूपाल सिंह छंतेल मगर’ के जम्मू-कश्मीर के नियंत्रण रेखा प घुसपैठ के सफलता से रोके अवरू अपना नेतृत्व में जिम्मेवारी से बढ़के अद्भुत साहस के परिचय देवे खातिर ‘कीर्ति चक्र’ से सम्मानित कईल गईल।
31 अगस्त 2013 के कश्मीर घाटी के कुपवाड़ा में नियंत्रण रेखा के एगो महत्वपूर्ण भाग के रखवाली करे में डटल, नायब सूबेदार ‘भूपाल सिंह छंतेल मगर’ के नज़र तीन गो हथियार बंद आतंकवादी प परल।
नायब सूबेदार भूपाल सिंह छंतेल मगर तुरंत फैसला कईले अवरू बरियार गोलाबारी के बीच पथल अवरू पहाड़ के ओट में लुकात ओ आतंकवादी के भीरी पहुँच गईले। उहाँ पहुँच भारत माता के इ वीर सपूत एगो आतंकवादी के मार देले अवरू एगो के घाही क देले।
खुद इनिका भी गोली लागल लेकिन अपना जान के परवाह ना कईले अवरू आगे बढ़के पथल के ओट में लुकाईल आतंकवादी के गोली मार के खतम क देले।
मेजर मंदीप सिंह घुम्मन
1 असम राइफल्स के मेजर मंदीप सिंह घुम्मन के पूर्वोतर भारत के आतंकवाद विरोधी कार्यवाई में असाधारण वीरता, विशिष्ट पराक्रम अवरू निस्वार्थ कर्तव्य निभावे खातिर “शौर्य चक्र” से सम्मानित कईल गईल। मेजर मंदीप सिंह घुम्मन पंजाब में पठानकोट के निवासी हवे।
8 मई 2013 के एगो खुफिया जानकारी के आधार प मेजर मंदीप सिंह घुम्मन सेना के एगो छोट टुकड़ी के लेके एगो गाँव में पहुंचले। शंका वाला जगह प पहुँचते मेजर मंदीप सिंह के अगुवाई वाली टुकड़ी प बरियार गोलीबारी होखे लागल।
मेजर मंदीप सिंह हिम्मत अवरू धीरज से काम लेले, अपना कवनो आदमी के जीनिगी के खतरा में ना डालत तुरंत जवाबी कारवाई ना करत इंतजार करे के तय कईले।
जब एगो आतंकवादी खिड़की के रास्ता से कूद के भागल, त मेजर खुद ओकर पीछा कईले अवरू ओकरा के मार गिरवले। ओने, घर में लुकाईल एगो अवरू आतंकवादी सेना के दल प गोलीबारी जारी रखलस।
खतरा के समझ मेजर मंदीप सिंह तुरंत मौका प पहुंचले अवरू खुद आगे बढ़त ओ आतंकवादी के भी मार गिरवले।
कैप्टन संदीप भारतीय
17 जाट रेजीमेंट के कैप्टन संदीप भारतीय के जम्मू-कश्मीर में नियंत्रण रेखा के पास अपना जान के परवाह ना करत बेजोड़ नेतृत्व अवरू अद्भुत साहस खातिर “शौर्य चक्र” से सम्मानित कईल गईल। कैप्टन संदीप बिहार में मुंगेर ज़िला के निवासी हवे।
30 मई 2013 के कश्मीर घाटी के एगो जंगल में लुकाईल चार गो आतंकवादी के हरकत के समझ गईले। कैप्टन तुरंत चार गो अवरू आदमी के अपना संगे ले, ओ जगह के घेर लेले।
रात के करीब 11 बज के 45 मिनट प जब कैप्टन के टीम आतंकवादी लोग के छिपे के जगह के नजदीक पहुंचल त कैप्टन संदीप गोलीबारी शुरू कईले। जवाब में आतंकवादी भी गोली चलवले अवरू जंगल में लुका गईले।
रात भर कैप्टन अपना टीम के संगे ओ सभ आतंकवादी के घेर के रखले। जब सुबह भईल त आतंकवादी फेर से बरियार गोलीबारी कईले। हालत के देखत, कैप्टन तुरंत मोर्चा प आगे अईले अवरू अपना जान के परवाह छोड़ खुद गोली चलावे लगले।
कैप्टन के गोली के एगो आतंकवादी मर गईल। करीब 24 घंटा तक चलल ए अभियान में कुल 4 में से 3 आतंकवादी मौका प ही मारल गईले।
कैप्टन महाबीर सिंह
9 पारा (विशेष बल) के कैप्टन महाबीर सिंह के सम्बा (जम्मू-कश्मीर) में आतंकवाद विरोधी कार्यवाई में नेतृत्व, बहादुरी अवरू निजी तौर प एगो खूंखार आतंकवादी के मार गिरावे खातिर “शौर्य चक्र” के सम्मानित कईल गईल। कैप्टन महाबीर सिंह गुरुदासपुर (पंजाब) के निवासी हवे।
26 सितंबर 2013 के कैप्टन महाबीर सिंह के यूनिट प फिदायीन हमला भईल। ए हमला में कैप्टन के आतंकवादी लोगन के भगावे के जिम्मा मिलल। कैप्टन के टुकड़ी जसही आपन कार्यवाई शुरू कईलस ओकरा प एगो मकान से भारी गोलीबारी शुरू हो गईल।
आसपास के मकान में रहेवाला लोग के जान के खतरा के बुझत कैप्टन महाबीर सिंह बहुत सूझबूझ से आगे बढले अवरू आतंकवादीयन के ललकरले। कैप्टन अपना अद्भुत हिम्मत के परिचय देत बहुत नजदीक से ओ आतंकियन के मुक़ाबला कईले।
कैप्टन खुद मकान में घुसले अवरू आतंकियन के भागे के सभ रास्ता बंद क देले। संगही, बहुत नजदीक से मुक़ाबला करत एगो आतंकी के भार भी गिरवले। कैप्टन के हिम्मत अवरू सूझबूझ के चलते ए हमला में कम से कम लोग के जान गईल अवरू हमला नाकाम भईल।
सिपाही लालाओम जुआला
18 राष्ट्रीय राइफल्स (राजपूतना राइफल्स) के जवान, सिपाही लालाओम जूआला के जम्मू-कश्मीर में आतंकवाद विरोधी कार्यवाई में अपना अदम्य साहस अवरू कर्तव्यनिष्ठा के चलते “शौर्य चक्र” के सम्मानित कईल गईल। सिपाही लालाओम मिज़ोरम में मामित के निवासी हवे।
23 जुलाई 2013 के एगो खुफिया सूचना के आधार प एगो मकान में लुकाईल आतंकियन के निकाले के कारवाई शुरू भईल। सिपाही लालाओम ए कारवाई के भीतरी सुरक्षा घेरा में शामिल रहन।
सुबह के 6 बज के 30 मिनट प जब तलाशी अभियान शुरू भईल, त सिपाही लालाओम ओ मकान में सबसे पहिले ढुकले। तलाशी जब शुरू भईल त पाता चलल कि एगो आतंकवादी एगो तख़्ता के पीछे लुकाईल बा।
आतंकवादी से सिपाही लालाओम के बीच करीब तीन मिटर के दूरी रहे, आतंकी के स्थिति बहुत सुरक्षित रहे, तबहुओ लालाओम अपना अद्भुत साहस अवरू वीरता के परिचय देत जैश-ए-मोहम्मद के एगो खूंखार आतंकवादी के मार गिरवले।
मेजर स्वागत कुमार दास
9 सिक्ख लाइट इंफेंटरी के मेजर स्वागत कुमार दास के असम में ग्वालपाड़ा जिला में आतंक विरोधी कारवाई में अद्भुत साहस अवरू अपना जान के खतरा में डाले खातिर “शौर्य चक्र” से सम्मानित कईल गईल। मेजर स्वागत कुमार दास ओड़ीशा में गंजाम के निवासी हवे।
5 अगस्त 2012 के मेजर दास तीन गो संदिग्ध आतंकी एगो गाँव से के जंगल के ओर जात देखले। जब मेजर के टीम ओकनी के रोकलस, त जवाब में अंधाधुंध फ़ाइरिंग शुरू हो गईल।
मेजर स्वागत कुमार दास बिना अपना जान के परवाह कईले, ओकनी के नजदीक पहुंचले अवरू अपना सटीक निशान से दु गो के मार गिरवले। बाद में ओकनी के पहचान ‘उल्फा’ के एरिया कमांडर अवरू अवरू स्थानीय कमांडर के रूप में भईल।
मेजर अमरजीत सिंह
44 असम राइफल्स के मेजर अमरजीत सिंह के मणिपुर में कुखरूल जिला के आतंकी विरोधी कारवाई में अद्भुत हिम्मत, निर्णय अवरू हिम्मत के संगे दु गो खूंखार आतंकवादी के मार गिरावे खातिर “शौर्य चक्र” के सम्मानित कईल गईल। मेजर अमरजीत सिंह बिहार में सीवान ज़िला के निवासी हवे।
मेजर अमरजीत सिंह विशेष सूचना के आधार प एगो घना जंगल में नज़र गड़वले रहन कि, तबहिए ओ जंगल में आंतकियन के एगो दल जात लउकल। अपना जान के खतरा में डालत मेजर अमरजीत अपना दल के संगे ओकनी के नजदीक पहुंचले अवरू बरियार लड़ाई लडले।
ए लड़ाई में खुद मेजर अमरजीत सिंह दुगों आतंकी के मार गिरवले। मेजर अमरजीत सिंह के हाठे मराईल दुनो आतंकी में से एगो, एगो आतंकियन के गुट के मुखिया रहे।
कैप्टन रामप्रीत सिंह
3 जम्मू-कश्मीर राइफल्स के कैप्टन रामप्रीत सिंह के असम के कार्बी अंगलोंग जिला में आतंकवाद विरोधी कार्यवाई में अपना अद्भुत हिम्मत अवरू जान के खतरा में डाले खातिर “शौर्य चक्र” से सम्मानित कईल जाई। कैप्टन रामप्रीत सिंह मध्य प्रदेश के भिंड ज़िला के निवासी हवे।
एगो संयुक्त तलाशी अभियान में कैप्टन रामप्रीत सिंह ऑटोमैटिक हथियार से लैस आतंकियन के हमला के जवाब देले अवरू अपना हिम्मत के परिचय देत दुगों आतंकी के मार गिरवले।
नायक बलविंदर सिंह, सेना मेड़ल
22 राष्ट्रिय राइफल्स (पंजाब) के नायक बलविंदर सिंह के जम्मू-कश्मीर के सोपोर में आतंकवाद विरोधी कारवाई में भारतीय सेना के परंपरा के निभावत, नेतृत्व, हिम्मत अवरू बहादुरी खातीर “शौर्य चक्र” के सम्मानित कईल गईल। नायक बलविंदर सिंह पंजाब में लुधियाना के निवासी हवे।
18 दिसम्बर 2012 के जम्मू-कश्मीर के सोपोर में एगो अभियान के दौरान बलविंदर सिंह प अचानक एगो घर के भीतर से गोली चले लागल। खतरा के समझ बलविंदर सिंह आगे बढले अवरू आतंकियन के भगावे लगले।
लेकिन, एही बीच उ मकान ढहे लागल। मकान के ढहे से घबराईल दु गो आतंकी बाहर भागे लगले। नायक बलविंदर सिंह अपना हिम्मत के परिचय देत ओकनी के मार गिरवले। बाद में उ पाता चलल कि, मराईल दुनो आतंकी लश्कर-ए-तैएबा से संबन्धित रहन।
bho_Deva hin_Deva bho_Deva awa_Deva bho_Deva bho_Deva bho_Deva bho_Deva mar_Deva hin_Deva bho_Deva bho_Deva bho_Deva hin_Deva mar_Deva bho_Deva bho_Deva bho_Deva bho_Deva bho_Deva san_Deva bho_Deva bho_Deva bho_Deva bho_Deva mar_Deva bho_Deva bho_Deva bho_Deva bho_Deva mar_Deva bho_Deva bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva